Goeie nuus: Projek vir behoeftige graadeens skop op hoë noot afPersoneel van Solidariteit Helpende Hand in hul skoolklere. Foto: Verskaf. Solidariteit Helpende Hand het Vrydag hul jaarlikse Skooltassieprojek vir 2015 van stapel gestuur en met die hulp van GrootFM-luisteraars 530 skooltasse, ter waarde van R106 000, ingesamel. Mariné Jacobs, ŉ woordvoerder vir Helpende Hand, het Vrydag op navraag aan Maroela Media gesê dit is ŉ reuseskenking van die publiek af en het almal wat ŉ bydrae gemaak het namens Helpende Hand bedank. “Helpende Hand se personeel het saam aan die pret deelgeneem deur almal terug te dink aan ons eerste skooldag en weer soos skoolkinders aan te trek,” het Jacobs gesê. “Deur hierdie veldtog wil ons graag hê dat almal moet onthou dat alle kinders nie so bevoorreg is om ŉ gelukkige eerste skooldag te hê nie, en daarom wil ons uitreik na daardie kinders en seker maak dat hulle hul skoolloopbaan op ŉ gelyke voet met hul klasmaats begin.” Helpende Hand het vir die 2014-skooljaar 4 600 skooltassies aan behoeftige graadeens regoor die land uitgedeel en die organisasie hoop om vir 2015 meer as 5 000 skooltassies te kan uitdeel. Sedert die projek se ontstaan in 2007, het Helpende Hand al meer as 21 000 skooltassies uitgedeel.